MEHKI MEDENJAKI
Potrebujemo:
650 g moke
125 g margarine
250 g rjavega sladkorja 
3 jajca
3 velike žlice tekočega medu
polovica pecilnega praška
začimbe za medenjake

Z izbiro rjavega sladkorja bodo medenjaki lepše rjave barve. 
Priprava:
V moko najprej vmešamo omehčano maslo, dodamo še preostale sestavine in pregnetemo v lepo testo. Prednost teh medenjakov je, da testu ni treba počivati v hladilniku, ampak ga lahko takoj razvaljamo in oblikujemo v svoje najljubše medenjake. Idealno torej za ustvarjanje z otroki, ki jih čakanje ponavadi najbolj spravlja v obup.

Testo razvaljamo na približno pol centimetra debeline. Vzamemo najljubše modelčke za piškote in jih izrežemo. Namesto figuric lahko oblikujemo tudi kroglice.
Medenjake postavimo na pekač, obložen s papirjem za peko. Pečemo osem minut na 180 stopinjah Celzija.
Ohlajene medenjake okrasimo po želji. Pomagate si lahko z različnimi glazurami: čokoladnimi risbami ali premazi iz beljakovega ledu, pika na i pa so lahko barvne mrvice ali slastno kandirano sadje.
Recept za beljakov led:
Najbolj priljubljena je bela glazura, ki jo pripravimo iz treh sestavin:
sneg enega beljaka
200 g sladkorja v prahu
nekaj kapljic limoninega soka
V sneg najprej primešamo sladkor v prahu in dodamo še nekaj kapljic limoninega soka, da glazura obdrži lepo belo barvo.
Medenjaki niso samo okusni piškotki, lahko so tudi lepa dekoracija za božično novoletni jelki. Če jih boste uporabili v ta namen, jim luknjico naredite pred pečenjem.
Medenjaki so lahko tudi odlično darilo
Doma narejena darila so vedno nekaj posebnega. 

Lahko pa vse suhe sestavine recepta lično stresete v prozoren kozarec ter zraven dopišete recept in navodila za pripravo. Odlično darilo za vse, ki potrebujejo malo začetne pomoči pri domači peki.

